**Stavljanje na tržište napitaka na bazi mlijeka za malu djecu**

Sastav i označavanje proizvoda na bazi mlijeka i sličnih proizvoda koji se promiču kao posebno prikladni za malu djecu (1-3 godine), a koji su na tržištu prisutni pod različitim nazivima npr. mlijeko za malu djecu, mliječna hrana za malu djecu i sl. nakon stupanja na snagu Uredbe (EU) br. 609/2013 Europskog parlamenta i Vijeća od 12. lipnja 2013. o hrani za dojenčad i malu djecu, hrani za posebne medicinske potrebe i zamjeni za cjelodnevnu prehranu pri redukcijskoj dijeti neće biti reguliran posebnim propisom te će se na njih primjenjivati opći okvir zakonodavstva EU-a o hrani (npr. dodavanje vitamina i minerala, informiranje potrošača o hrani, prehrambene i zdravstvene tvrdnje)

Kako je sastav ovih proizvoda prilagođen nutritivnim potrebama male djece (1-3 godine) koje se razlikuju od onih za odrasle primjenom određenih odredbi horizontalnih propisa mogao bi se javiti problem preniskih vrijednosti vitamina i minerala u ovim proizvodima. Naime, prema odredbama Uredbe (EZ) br. 1925/2006 Europskog parlamenta i Vijeća od 20. prosinca 2006. o dodavanju vitamina, minerala i određenih drugih tvari hrani dodavanje vitamina i minerala u hranu za posljedicu ima prisutnost tog vitamina ili minerala u hrani barem u značajnoj količini. S druge strane u Prilogu XIII Uredbe 1169/2011 su utvrđeni samo dnevni preporučeni unosi vitamina i minerala za odrasle osobe, a značajnom količinom se smatra 15 % preporučenih unosa iz Priloga XIII točke 1. na 100 g ili 100 ml u slučaju proizvoda koji nisu pića, 7,5 % preporučenih na 100 ml u slučaju pića, ili 15 % preporučenih unosa po obroku ako pretpakovina sadrži samo jedan obrok.

Do donošenja mjera iz Uredbe 1925/2006 kojima se utvrđuju minimalni iznosi, uključujući sve manje količine, odstupanjem od gore navedenih značajnih količina, za posebnu hranu ili kategorije hrane kao i provedbenog akta iz čl. 36. Uredbe 1169/2011 u kojem bi se utvrdili preporučeni unosi za malu djecu smatramo prihvatljivim da se prilikom označavanja značajnih vrijednosti vitamina i minerala na proizvodima na bazi mlijeka za malu djecu (1-3 godine) koriste referentne vrijednosti iz Priloga VII. Pravilnika o početnoj i prijelaznoj hrani za dojenčad (Narodne novine 122/13 i 29/141).

Kako za ovu vrstu proizvoda ne postoji propisani naziv pri označavanju proizvoda potrebno je koristiti opisni naziv npr. napitak na bazi mlijeka s dodanim vitaminima i mineralima namijenjen maloj djeci, obogaćeni napitak na bazi mlijeka za malu djecu, prah za pripremu napitka na bazi mlijeka za malu djecu, prah za pripremu mliječnog napitka za malu djecu i sl. Obzirom na definiciju mlijeka i mliječnih proizvoda u Uredbi (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda pri označavanju ovih proizvoda nije moguće koristiti naziv tipa „mlijeko za malu djecu“.

Na sve dobrovoljne navode koji se tumače kao zdravstvena tvrdnja primjenjuju se odredbe Uredbe (EZ) br. 1924/2006 Europskog parlamenta i Vijeća od 20. prosinca 2006. o prehrambenim i zdravstvenim tvrdnjama koje se navode na hrani. Kako su ovi proizvodi namijenjeni isključivo maloj djeci (1-3 godine) dozvoljeno je korištenje isključivo zdravstvenih tvrdnji iz članka 14.1.b) Uredbe 1924/2006.

Proizvode koji su prije stupanja na snagu Uredbe 609/2013 stavljeni na tržištu kao hrana za posebne prehrambene potrebe mogu se nalaziti na tržištu do isteka roka trajanje.